钦定古今图书集成/明伦汇编/氏族典/第383卷 > 李顺
## 钦定古今图书集成/明伦汇编/氏族典/第383卷 > 李顺

按《魏书李顺传》，“顺字德正，赵郡平棘人。父系，慕容垂
东武城令，治有能名。太祖定中原，以系为平棘令，卒
赠平棘男。顺博涉经史，有才策，知名于世。神瑞中，中
书博士，转中书侍郎。始光初，从征蠕蠕，以筹略功，拜
后军将军，仍赐爵平棘子。世祖讨赫连昌，大破昌军，
顺谋功居右。及克统万，论功以顺为给事黄门侍郎。”
又从击赫连定于平凉。三秦平，迁散骑常侍，进爵为
侯。沮渠蒙逊以河西内附，世祖欲精简行人，崔浩曰：
“李顺其人也。”世祖从之，以顺为太常。策拜蒙逊为凉
王。使还，拜使持节、都督秦、雍、梁、益四州诸军事，进爵
高平公。延和初，复使凉州，蒙逊遣中兵校郎杨定归
白顺曰：“年衰，旧患发动，不堪拜伏。比三五日当相见。”
顺曰：“朝廷知王年老，别有诏旨。”蒙逊乃延顺入至庭
中，而蒙逊箕坐隐几，无动起状。顺正色大言曰：“此叟
敢陵侮天地，魂神逝矣，何用见之！”将握节而出。蒙逊
使定归，追顺于庭曰：“朝廷有不拜之诏，是以敢自安
耳。太常惧之，以天威，敢不敬听休命。”遂拜伏尽礼。使
还，世祖问蒙逊政教得失，顺曰：“礼者身之舆，敬者行
之本，未有无礼不敬而能久享福禄。以臣观之，不复
周矣。”世祖曰：“若如卿言，其子必复袭世。”顺对曰：“臣略
见其子，并非才俊。闻敦煌太守牧犍，器性粗立，若继
蒙逊，必此人也。然比之于父，佥云不逮，殆天所用资
圣明也。”既而蒙逊死，问至，世祖谓顺曰：“卿言蒙逊死，
今则”验矣。又言“牧犍立，何其妙哉！朕克凉州，亦当不
远。”于是进号安西将军，宠待弥厚。政之巨细，无所不
参。崔浩恶之。五年，议征凉州，顺议以凉州乏水草，不
宜远征，与崔浩庭诤，世祖从浩议。及至姑臧，水草甚
丰，世祖颇衔顺。克凉州后，浩又毁之。真君三年，遂刑
顺于城西。皇兴初，赠高平王，谥宣。